16.11.2022 г.
BG
Официален вестник на Европейския съюз
C 435/9
(16)
Помощта под формата на заеми, включително помощта de minimis за рисково финансиране под формата на заеми, следва да се счита за прозрачна помощ de minimis, ако брутният еквивалент на безвъзмездна помощ е изчислен въз основа на пазарните лихвени проценти, преобладаващи към момента на предоставяне на помощта.
За да се опрости обработката на малки краткосрочни заеми, в настоящия регламент следва да се предвиди ясно и лесно приложимо правило, отчитащо размера на заема и неговата продължителност.
Заемите с обезпечение, покриващо най-малко 50 % от техния размер, и които не надвишават 1 375 000 EUR за срок от пет години или 687 500 EUR за срок от десет години, имат брутен еквивалент на безвъзмездна помощ, който не надхвърля тавана de minimis.
Това се основава на опита на Комисията и отразява инфлацията, появила се след влизането в сила на Регламент (ЕС) No 1407/2013, и вероятните промени през срока на валидност на настоящия регламент.
Предвид трудностите при определянето на брутния еквивалент на безвъзмездна помощ, предоставяна на предприятия, за които може да се окаже невъзможно да изплатят заема, това правило не следва да се прилага за такива предприятия.
(17)
Помощта под формата на вливания на капитал следва да не се счита за прозрачна помощ de minimis, освен в случаите, когато общият размер на вливания от публични средства не надвишава тавана de minimis.
Помощта, състояща се от мерки за финансиране на риска под формата на вливания на капитал или квазикапитал, посочена в Насоките относно финансиране на риска (15), не следва да се разглежда като прозрачна помощ de minimis, освен ако съответната мярка осигурява капитал, който не превишава тавана de minimis.
(18)
Помощта под формата на гаранции, включително помощта de minimis за рисково финансиране под формата на гаранции, следва да се счита за прозрачна, ако брутният еквивалент на безвъзмездна помощ е изчислен въз основа на минималните премии, посочени в известието на Комисията за съответния вид предприятие (16).
С цел да се опрости обработката на краткосрочни гаранции, които обезпечават до 80 % от сравнително малък заем, в настоящия регламент следва да се предвиди ясно и лесно приложимо правило, отчитащо размера на заема, за който се издава гаранцията, и нейната продължителност.
Това правило не следва да се прилага към гаранциите за сделки, които не представляват заеми, например гаранциите за капиталови сделки.
Когато: i) гаранцията не надхвърля 80 % от заема, за който е издадена; ii) гарантираната сума не надвишава 2 062 500 EUR; и iii) продължителността на гаранцията не надвишава 5 години, гаранцията следва да се счита, че има брутен еквивалент на безвъзмездна помощ, който не надвишава тавана de minimis.
Същият срок се прилага и когато: i) гаранцията не надхвърля 80 % от заема, за който е издадена; ii) гарантираната сума не надвишава 1 031 250 EUR; и iii) продължителността на гаранцията не надвишава 10 години.
Освен това държавите членки могат да използват методика за изчисляване на брутния еквивалент на безвъзмездна помощна гаранциите, която е била съобщена на Комисията в съответствие с друг регламент на Комисията в областта на държавните помощи, е приложим в съответния момент, и която е съгласувана с Известието относно гаранциите (17) или с последващо известие, при положение че приетата методика изрично обхваща вида на гаранцията и вида на съответната сделка като част от прилагането на настоящия регламент.
Предвид трудностите при определянето на брутния еквивалент на безвъзмездна помощ, предоставяна на предприятия, за които може да се окаже невъзможно да изплатят заема, това правило не следва да се прилага за такива предприятия.
(19)
Когато схемите за помощ de minimis се прилагат чрез финансови посредници, следва да се гарантира, че същите не получават държавна помощ.
Например, това е възможно, като се изисква от финансовите посредници, които ползват държавна гаранция, да заплащат премия при пазарни условия или да преотстъпят изцяло на крайните бенефициери всяко получено предимство, или като се спазва таванът de minimis и други условия на настоящия регламент на ниво посредници.
(20)
След като получи уведомление от държава членка, Комисията следва да провери дали дадена мярка, която не представлява безвъзмездна помощ, заем, гаранция, вливане на капитал или мярка за финансиране на риска под формата на капиталови или квазикапиталови инвестиции, има брутен еквивалент на безвъзмездна помощ, ненадвишаващ тавана de minimis, поради което би могла да попадне в приложното поле на настоящия регламент.
(15) Съобщение на Комисията — Насоки относно държавните помощи за насърчаване на инвестициите в рисково финансиране (ОВ C 508, 16.12.2021 г., стр. 1).
(16) Например Известие на Комисията относно прилагането на членове 87 и 88 от Договора за ЕО по отношение на държавните помощи под формата на гаранции (ОВ C 155, 20.6.2008 г., стр. 10).
(17) Пак там.